Ústav anorganickej chémie Slovenskej akadémie vied

Ústav anorganickej chémie Slovenskej akadémie vied (skr. ÚACH SAV) je jeden z ústavov 2. oddelenia (živá príroda a chemické vedy) Slovenskej akadémie vied.

Dejiny 
Ústav anorganickej chémie vznikol v novembri 1952 ako Komisia anorganickej chémie z rozhodnutia Zboru povereníkov., následne od 30. novembra 1953 bola premenovaná na Laboratórium anorganickej chémie. Laboratórium bolo od 1. januára 1955 súčasť (od roku 1957 ako Oddelenie anorganickej chémie) Ústavu chemickej technológie organických látok (Chemický ústav SAV). Rozhodnutím predsedníctva SAV vznikol k 1. januáru 1960 z oddelenia samostatný Ústav anorganickej chémie. Ten bol od 1. januára 1962 do 31. marca 1990 súčasť Vedeckého kolégia chémie SAV a Vedeckého kolégia organickej chémie a biochémie ČSAV. Od 1. apríla 1990 je ústav samostanou súčasťou SAV.

V roku 1953 mal ústav 7, 1958 36, 1965 70, 1970 100 a 1980 103 pracovníkov. K 31. decembru 2014 mal ústav 95 pracovníkov, z toho vedeckých 55.

Výskum 
Pôvodne sa „vedecká koncepcia … orientovala na potreby vtedajšieho priemyslu, predovšetkým na chemické postupy spracovania anorganických surovín, napríklad bentonitov, žiaruvzdorných materiálov a cementov“ a výskum z oblasti výroby hliníka.

Súčasné výskumné zamerania sú najmä:
 vzťahy medzi zložením, vlastnosťami a štruktúrou anorganických látok, predovšetkým progresívnych keramických materiálov, taveninových sústav a hydrosilikátov
 termodynamika viaczložkových sústav
 javy a chemické reakcie v anorganických sústavách, vrátane fázových rozhraní
 vývoj a aplikácia teoretických a experimentálnych metód pre určovanie štruktúry a vlastností látok

Progresívnym keramickým materiálom sa venujú výskumníci pod vedením Pavla Šajgalíka, Zoltána Lenčéša a Zděnka Páneka (iniciátor výskumu). Tradičnému výskumu ílových materiálov a infračervenej spektroskopii sa venujú Peter Komadel, Jana Madejová, Juraj Bujdák a spolupracovníci na oddelení hydrosilikátov. Roztavené anorganické soli, ktoré sú dôležité pri výrobe kovov (hliník, horčík, niób, tantal), skúmajú Miroslav Boča a iní. Vladimir Malkin, Oľga Malkina a Jozef Noga sa spolu so spolupracovníkmi venujú výpočtovým metódam, ktoré slúžia na riešenie Diracovej rovnice a konkrétne na zlepšovanie pochopenia interakcií NMR spektier ťažkých prvkov. V Trenčíne bol pod vedením Dušana Galuska v rámci projektu NATO Science for Peace and Security vyvinutý transparentný pancier a pod vedením Mareka Lišku optimalizujú proces výroby skla.

Členenie 
Ústav je rozdelený na štyri oddelenia (+ jedno detašované pracovisko v Trenčíne):
 oddelenie keramiky (vedúci doc. Ing. Miroslav Hnatko, PhD.)
 oddelenie hydrosilikátov (vedúci Ing. Helena Pálková, PhD.)
 oddelenie taveninových sústav (vedúci doc. Ing. Miroslav Boča, DrSc.)
 oddelenie teoretickej chémie (vedúci Mgr. Stanislav Komorovský, PhD.)
 Vitrum Laugaricio - Centrum kompetencie skla, spoločné pracovisko ÚACH SAV, TnU AD, RONA, a.s. a FCHPT STU (vedúci prof. Ing. Dušan Galusek, DrSc.)

Riaditelia 
  19531963 (do 31. 12. 1959 vedúci Laboratória/Oddelenia anorganickej chémie) Mikuláš Gregor
 19631970 František Hanic
 19701982 Edmund Kanclíř
 19821990 Miroslav Zikmund
 19901991 Blahoslav Čičel
 19911995 Vladimír Daněk
 19951999 Jozef Noga
 19992013 Pavol Šajgalík
 2013 Miroslav Boča

Referencie

Pozri aj 
 Pavol Šajgalík
 Ľubomír Smrčok
 Jozef Noga

Externé odkazy 
 uach.sav.sk

Anorganickej chémie
Chémia na Slovensku